Tot canvia

***Tot canvia*** és el títol del setè episodi de la primera temporada de *Temps de Silenci*, emès originalment a TV3 el 28 de febrer de 2001.

## Cronologia

L'acció d'aquest episodi té lloc entre març i setembre de 1941.

## Sinopsi

En Joaquim vol prendre part activa en la guerra. La Victòria té altres plans, però en Llorenç ja no pot més amb el seu germà. Arriba al barri una dona que canviarà la direcció de moltes vides: la nova dependenta d'en Ramon.

## Argument

Som a la primavera de 1941 i la reapertura de la botiga del Ramon ha estat tot un èxit. El volum de feina ha pujat i ara necessita una depenenta. Acaba contractant a la Dolors, una dona que passejant per la plaça veu el cartell i s’anima a entrar. Tot i que el Ramon hi està molt content, la Carmeta no acaba de fiar-se’n.

El Joaquim ja ha acabat els estudis i celebra la seva llicenciatura en Dret amb dos amics falangistes al Cercle. Els dos joves volen opositar a notaria i deixar de banda la seva carrera militar, però el Joaquim els intenta convèncer per marxar a Rússia amb la División Azul aprofitant que van acabar la Guerra amb una estrella d’alferes. La senyora Victòria, no obstant, té altres plans per a ell: treballar d’advocat al bufet de l’Eugeni Valdecases, un amic de la família en qui el Joaquim no confia, per considerar-lo reaccionari i oportunista.

A la botiga, el Ramon està molt content amb la feina de la Dolors, si bé es disgusta quan s’assabenta per una foto de que té un fill, quan hagués preferit que ella ho hagués dit des del primer moment. La Dolors li explica que en un primer moment no ho va explicar perquè en moltes ocasions havia estat un motiu per no aconseguir una feina. El Ramon es mostra comprensiu i li diu que té tota la seva confiança.

Mentre la senyora Victòria intenta evitar a tota costa que el Joaquim marxi, el jove segueix amb la seva vida i s’encrapitxa d’una jove actriu, la Júlia Arnau, a qui regala flors i va a veure al teatre de forma regular. Novament, la senyora Victòria intenta aconseguir el favor del seu cosí, el Coronel Muntaner, per evitar que el Joaquim marxi amb la División Azul. No obstant, el Coronel afirma que s’han de respectar les seves decisions, doncs ja és tot un home i la seva fulla de servei militar és impecable. A la següent escena, descobrim que el Coronel es veu amb la mateixa actriu que el Joaquim.

La Dolors segueix treballant per al Ramon i cada cop més integrada en la vida del barri, tot i que veure al Sebastià quan va a comprar al colmado la sobresalta i fa que en surti sense dir res a ningú. Dies després, l’escena es repetirà amb el Sebastià entrant a la botiga per comprar una ràdio, quedant-se sol amb la Dolors. Descobrim aleshores que la Dolors havia estat prostituta en el passat i que el Sebastià havia estat un dels seus clients, amenaçant-la amb explicar el seu secret a la gent de la plaça.

A la fàbrica, el Joaquim explica al Llorenç les dificultats que està tenint a l’oficina d’allistament per anar-se’n a Rússia. El Llorenç intenta convèncer-lo de quedar-se a Barcelona, oferint-li feina com a advocat de Filatures Dalmau i responsable de les relacions laborals si no vol entrar al bufet dels Valdecases. El jove rebutja novamente la oferta i li demana diners per seguir amb la seva vida.

Una tarda, la Dolors i el Jaume, el seu fill, surten a passejar i acaben a la plaça. El Jaume té set i decideixen entrar al bar del Mingo, on la gent de la plaça, entre ells el Ramon, s’ha reunit per escoltar el partit del Barça per la ràdio. La Dolors aprofita per presentar-li el Jaume al Ramon i, quan el Barça marca un gol, s’abracen, escena que la Isabel veu des de fora i que la deixa trasbalsada.

Aquella mateixa nit, la Isabel i el Frederic sopen junts a casa i ell comenta que la veu avorrida i que hagués preferit poder fer-la més feliç. La Isabel li comenta que li agradaria ajudar-la a la consulta, fent-li de secretària, però ell refusa la idea. Novament, parlen de tenir fills amb l’idea de que la parella s’uneixi més, comprometent-se tots dos a esforçar-se per aconseguir-ho.

El Llorenç decideix explicar a la senyora Victòria que el Joaquim ha confessat el seu afer amb l’actriu. Tot i que no se’n alegra, respira alleujada al pensar que, si està entretingut amb la noia, potser perdrà el desfici per marxar amb la División Azul. La relació entre el Joaquim i la Júlia segueix: la visita, li fa regals i li demana exclusivitat en la relació. Dies després, el Joaquim es visitarà amb el Frederic per un problema a les seves parts íntimes, on hi té una infecció.

A la plaça, el rumor de que la Dolors havia estat prostituta ja s’ha escampat i ha arribat a orelles dels Dalmau. La senyora Victòria decideix reunir-se amb la Carmeta per parlar del que ha passat, explicant que tota la plaça en va plena i que tenir una dona com la Dolors de depenenta no dóna bona imatge ni a la botiga ni la finca. El dia després, la Dolors no es presenta a treballar i la Carmeta decideix explicar al Ramon el que ha passat, que decideix anar a buscar-la a casa seva. Un cop allà, la Dolors explica que el seu marit va morir durant la Guerra Civil i que ella va quedar sola amb el Jaume, sense recursos, i que la prostitució va ser la seva única sortida. Al descobrir-ho, el Ramon decideix encarar-se als Dalmau i els exigeix les seves disculpes per a la Dolors, si bé la senyora Victòria respon amb l’amenaça de treure-li la botiga.

Mossèn Ventós passeja per Sant Galdric amb el Joaquim, intentant convèncer-lo novament de no marxar a Rússia, parlant-li de la dubtosa moralitat de tot el que els alemanys estan fent amb els jueus. Esquivant el tema, el Joaquim afirma que únicament vol marxar amb la División Azul per lluitar contra Rússia. Finalment, aconseguirà marxar després d’un petit entrebanc amb el Coronel Muntaner, que s’ha contagiat de la mateixa gonorrea que el Joaquim havia passat a l’actriu, motiu que el fa decantar-se per no ajudar a la senyora Victòria i permetre que el jove marxi.

Novament a can Dalmau, el Llorenç s’encara amb la seva mare retreient-li el que ha passat amb la Dolors, afirmant que no tenia cap dret de comportar-se d’aquella manera, lamentant especialment que la Isabel hagi adoptat la mateixa actitud envers una dona que ni tan sols coneix. Després de la conversa, la Isabel decideix baixar a la botiga i disculpar-se amb la Dolors en nom de tota la família.

Durant els darrers minuts de l’episodi, veiem com la Isabel explica al Frederic que està embarassada i com la Dolors afirma al seu fill que s’acabarà casant amb el Ramon.